《中原民谣 迎送亭》
宋代·周麟之

迎送亭，亭边柳色何青青。树头风和鹊声喜，朱甍碧瓦烟光凝。

路人矫首城南北，榜字新题照阡陌。金牌天使走马来，蕃官出门饯迎客。

车头老人扶轭行，自言身是宋遗氓。斯亭岂为迎送设，殆欲迎宋非虚名。

南人侧耳惊相顾，此语端能卜天数。说与征夫且缓驱，往来怕见征尘污。

莫折亭前百年柳，曾经宋德栽培久。只期南望翠华归，再拜马前称万寿。

作者简介：（1118—1164）泰州海陵人，一说江宁人，字茂振。高宗绍兴十五年进士。历官中书舍人、兵部侍郎，兼给事中。绍兴二十九年，充金国哀谢使，言辞详雅，金人为加礼。次年为同知枢密院事。金主背盟，复奉命出使，以主张俟金来南，尽锐奋击，必能成功，辞之。因被劾，责授秘书少监分司南京，筠州居住。有《海陵集》。